**Ministarstvo poljoprivrede**

**Javni poziv za sufinanciranje rada uzgojnih udruženja u području stočarstva u 2019. godini**

Upute za prijavitelje

**UPUTE ZA PRIJAVITELJE - SUFINANCIRANJE RADA UZGOJNIH UDRUŽENJA U PODRUČJU STOČARSTVA**

1. OPIS PROBLEMA I CILJEVI JAVNOG POZIVA

Pristupanjem Republike Hrvatske u punopravno članstvo Europsku uniju i prihvaćanjem njene pravne stečevine, uzgojnim udruženjima pridaje se veći značaj u provedbi uzgojnih programa. U pripremnom razdoblju za ulazak u članstvo Europske unije, započinje prilagodba postojećih uzgojnih udruženja, ali i osnivanje novih, koja postaju nositelji uzgojnih programa u Republici Hrvatskoj. Pojedina krovna uzgojna udruženja postigla su potpunu samostalnost u provedbi uzgojnih programa i zastupanju svojih članova uzgajivača. S druge strane, dio uzgojnih udruženja postigao je djelomičan ili slab stupanj samostalnosti u radu.

Sufinanciranje rada uzgojnih udruženja i području stočarstva ima za cilj pomoći uzgojnim udruženjima u učinkovitijem ostvarivanju uzgojnih ciljeva definiranih u uzgojnim programima.

Očekivani rezultat sufinanciranja je unaprjeđenje uzgojnih programa i učinkovitija provedba svih metoda i postupaka definiranih u uzgojnim programima u cilju genetskog unaprjeđenja populacija stoke za bitna proizvodna svojstva kao što su proizvodnja mesa, mlijeka, jaja, meda i drugih stočarskih proizvoda. S druge strane, sa stajališta izvornih i ugroženih pasmina domaćih životinja očekivani rezultat sufinanciranja je unaprjeđenje uzgojnih programa metodama koje osiguravaju učinkovitije očuvanje izvornih genotipova i genetske varijabilnosti u populacijama izvornih pasmina domaćih životinja. I na kraju, očekivani rezultat je administrativno jačanje uzgojnih udruženja u provedbi uzgojnih programa.

Predmet Javnog poziva je sufinanciranje rada uzgojnih udruženja u području stočarstva u 2019. godini provedbom mjera:

* + 1. Administrativni troškovi uvođenja i vođenja matičnih knjiga
    2. Troškovi ispitivanja koja provode uzgojna udruženja ili treće strane ili koja se provode u njihovo ime, radi utvrđivanja genetske kakvoće ili prinosa stoke, uz iznimku provjera koje provodi vlasnik stoke kao i rutinskih provjera kakvoće mlijeka

(c) Troškovi edukacije i informiranja uzgajivača stoke o provedbi uzgojnih programa

(d) Sudjelovanje u radu nacionalnih i međunarodnih organizacija i skupova iz područja provedbe uzgojno - selekcijskog rada u stočarstvu

1. PLANIRANI IZNOSI I UKUPNA VRIJEDNOST NATJEČAJA

Financijska sredstva za provedbu programa u iznosu od 2.000.000 kn osigurana su u Državnom proračunu Republike Hrvatske za 2019. godinu na proračunskoj poziciji Ministarstva poljoprivrede A650126 - Sufinanciranje rada uzgojnih udruženja.

1. DEFINIRANJE IZNOSA SREDSTAVA ZA SUFINANCIRANJE

3.1. IZNOS SUFINANCIRANJA

Iznosi kojim Ministarstvo poljoprivrede sufinancira kao potporu radu uzgojnim udruženjima definiran je temeljem razvrstavanja udruga sukladno članku 3. stavku 2. Pravilnika o sadržaju vođenja registra udruga Republike Hrvatske i registra stranih udruga u Republici Hrvatskoj ("Narodne novine", 4/2015), prema kojem sva uzgojna udruženja u Republici Hrvatskoj koja su nositelji uzgojnih programa možemo ustrojbeno klasificirati u dvije skupine: udruge i saveze udruga.

Udio prihvatljivih troškova koje sufinancira Ministarstvo poljoprivrede za rad uzgojnih udruženja nositelja uzgojnog/ih programa kroz ovaj Program iznosi do 70 %, a najviše:

* do 80.000,00 kuna za udruge
* do 220.000,00 kuna za saveze udruga

Iznose prihvatljivih troškova od ukupno dodijeljenih sredstava prema ustrojbenom obliku, udjelu i najvećem prihvatljivom iznosu prema točkama Programa prikazuje Tablica 1.

Tablica 1. Iznos prihvatljivih troškova dodijeljenih sredstava prema ustrojbenom obliku uzgojnih udruženja prema udjelu i najvećem prihvatljivom iznosu prema točkama Programa (u kunama):

|  |  |  |  |  |  |
| --- | --- | --- | --- | --- | --- |
| RB | Ustrojbeni oblik ovlaštenog uzgojnog udruženja nositelja uzgojnog programa | Potpora točka (a) (do 100 % dodijeljenih sredstava) | Potpora točka (b)  (do 70 % dodijeljenih sredstava) | Potpora točka (c) (do 30 % dodijeljenih sredstava) | Potpora točka (d) (do 10 % dodijeljenih sredstava) |
| Administrativni troškovi uvođenja i vođenja matičnih knjiga | Troškovi ispitivanja koja provode uzgojna udruženja ili treće strane ili koja se provode u njihovo ime, radi utvrđivanja genetske kakvoće ili prinosa stoke, uz iznimku provjera koje provodi vlasnik stoke kao i rutinskih provjera kakvoće mlijeka | Troškovi informiranja i edukacije uzgajivača stoke o provedbi uzgojnih programa | Sudjelovanje u radu nacionalnih i međunarodnih organizacija i skupova iz područja provedbe uzgojno - selekcijskog rada u stočarstvu |
| 1 | savez udruga | do 220.000,00 | do 154.000,00 | do 66.000,00 | do 22.000,00 |
| 2 | udruga | do 80.000,00 | do 56.000,00 | do 24.000,00 | do 8.000,00 |

Ako se nakon zaprimanja svih prijava pristiglih na Poziv utvrdi da je ukupni iznos svih prijava veći od iznosa osiguranog u Državnom proračunu za ovu namjenu, Ministarstvo poljoprivrede će Odlukom proporcionalno umanjiti jedinične iznose navedene u točki 3. stavku 5. ovoga Poziva.

3.2 KRITERIJI ZA ODOBRAVANJE SREDSTAVA SUFINANCIRANJA RADA UZGOJNIH UDRUŽENJA

Visina iznosa sufinanciranja određuje se temeljem kriterija definiranih u ovom Pozivu.

Glavni kriterij je da li uzgojno udruženje ima status udruge više razine (savez udruga) ili niže razine (udruga), što se dokazuje navodom u Ispisu iz registra udruga Republike Hrvatske. Sukladno glavnom kriteriju kojem ustrojbenom obliku udruženje pripada, definiran je osnovni najveći iznos sufinanciranja prema slijedećem:

* + - * savezu udruga: do 80.000,00 kn
      * udruga: do 38.000,00 kn

Ovisno o obliku udruženja različito su definirani dodatni kriteriji za saveze udruga i udruge koji određuju drugi dio iznosa potpore, a koji se u konačnici pribrajaju osnovnom iznosu potpore.

Dodatni kriteriji za saveze udruga su:

1. geografska rasprostranjenost populacije domaćih životinja obuhvaćena uzgojnim programom na:
   1. do 5 županija: 10.000,00 kn
   2. do 10 županija: 20.000,00 kn
   3. preko 10 županija: 30.000,00 kn
2. \*broj zaposlenika angažirani na poslovima provedbe uzgojnih programa: 12.500,00 kn po jednom zaposleniku
3. veličina populacije domaćih životinja na koju se implicira provedba uzgojnog programa izražena u broju uvjetnih grla (UG)
   1. do 30000 UG: 20.000,00 kn
   2. od 30000 do 60000 UG: 40.000,00 kn
   3. više od 60000 UG: 60.000,00 kn

Dodatni kriteriji za udruge su:

1. geografska rasprostranjenost populacije domaćih životinja obuhvaćena uzgojnim programom na:
   1. do 3 županije: 10.000,00 kn
   2. 4 i više županija: 20.000,00 kn
2. udruga je nositelj uzgojnog programa za izvorne pasmine domaćih životinja: 10.000,00 kn
3. zaposlen djelatnik angažiran na poslovima provedbe uzgojnih programa (1 ili više): 12.500,00 kn

Iznos osnovnog udjela potpore definiranog kriterijima i udjela potpore definiranog temeljem dodatnih kriterija, zbrojeno čini ukupan iznos odobrenog sufinanciranja rada uzgojnog udruženja u podnesenom zahtjevu.

Zaposlenik prihvatljiv za ostvarivanje dodatnog dijela potpore (za saveze udruga i udruge) je onaj koji je zaposlen na poslovima provedbe uzgojnih programa zaključno s danom 15.09.2019. što se dokazuje ugovorom o radu i elektroničkim zapisom Hrvatskog zavoda za mirovinsko osiguranje.

1. PRIHVATLJIVI KORISNICI

Korisnici sufinanciranja su uzgojna udruženja u stočarstvu priznata od strane Ministarstva poljoprivrede, koja:

1. provode uzgojne programe na populaciji stoke u Republici Hrvatskoj,
2. imaju suglasnost Ministarstva poljoprivrede za bavljenje uzgojem uzgojno valjanih životinja u skladu s odredbama Zakona o uzgoju domaćih životinja ("Narodne novine", 115/2018) i Uredbe (EU) 2016/1012 Europskog parlamenta i Vijeća od 8. lipnja 2016. o zootehničkim i genealoškim uvjetima za uzgoj uzgojno valjanih životinja čistih pasmina, uzgojno valjanih hibridnih svinja i njihovih zametnih proizvoda i trgovinu njima kao i za njihov ulazak u Uniju te o izmjeni Uredbe (EU) br. 652/2014, direktiva Vijeća 89/608/EEZ i 90/425/EEZ i stavljanju izvan snage određenih akata u području uzgoja životinja („Uredba o uzgoju životinja”),
3. podnesu prijavu sukladno ciljevima ovog Programa,
4. dostave potrebnu dokumentaciju,
5. nemaju nepodmirenih obveza javnih davanja.

Uzgojne udruge koje su članovi uzgojnog saveza i/ili središnjeg saveza uzgajivača nemaju se pravo pojedinačno prijavljivati na Poziv.

1. PRIHVATLJIVI TROŠKOVI

Sukladno točki (a) prihvatljivi su u visini do 100 % od dodijeljenih sredstva sljedeći troškovi:

* plaće djelatnika uzgojnih udruženja koji rade na poslovima vođenja matične knjige koja se vodi pri uzgojnom udruženju
* trošak ustrojavanja i vođenje matičnih knjiga, uključujući provjere porijekla (testiranje roditeljstva – DNA test) i osiguravanja vjerodostojnog identiteta jedinki koje se upisuju u matične knjige
* nabava potrebnog uredskog materijala i opreme, te troškovi uredskog poslovanja

Sukladno točki (b) prihvatljivi su u visini do 70 % od dodijeljenih sredstva sljedeći troškovi:

* nabava potrebne opreme koju će uzgojna udruženja koristiti za provedbu postupaka ispitivanja proizvodnosti i testiranja propisanih uzgojnim programom
* provedba uzgojnih postupaka definiranih uzgojnim programom, genetsko vrednovanje, provođenje postupaka testiranja i ispitivanja proizvodnih osobina u svrhu procjene uzgojne vrijednosti životinje i unaprjeđenja uzgoja
* implementacija i razvoj testova i procjena uzgojne vrijednosti, uključujući stvaranje računalnih rješenja za prikupljanje i obradu podataka

Sukladno točki (c) prihvatljivi su u visini do 30 % od dodijeljenih sredstva sljedeći troškovi:

* organizacija stručnih skupova za uzgajivače
* publiciranje stručne literature (knjiga, zbornika, časopisa i drugo) kojima se unaprjeđuje provedba uzgojnog programa od strane uzgojnog udruženja,
* troškovi rada upravljačkog tijela (troškovi putovanja i dnevnice) ukoliko je trošak nastao u svrhu učinkovitije provedbe uzgojnih programa

Sukladno točki (d) prihvatljivi su u visini do 10 % od dodijeljenih sredstva troškovi smještaja, putovanja i kotizacija nastalih sudjelovanjem u radu međunarodnih organizacija koje okupljaju institucije koje provode aktivnosti iz uzgoja stoke i skupova (međunarodnih i nacionalnih) na kojima je tematika iz područja uzgoja stoke.

1. NEPRIHVATLJIVI TROŠKOVI:

* porezi
* PDV, ukoliko je uzgojno udruženje u sustavu PDV-a
* carinske i uvozne pristojbe, i sve ostale naknade,
* novčane kazne, financijske kazne i troškovi parničnog postupka,
* rabljena oprema, ukoliko nije kupljena od prodavatelja ovlaštene pravne osobe za te poslove,
* trošak kupnje i održavanja vozila,
* troškovi goriva,
* troškovi transporta životinja i opreme,
* bankovni troškovi, troškovi jamstava i slične naknade,
* troškovi pretvaranja, naknade i tečajni troškovi vezani uz račune u stranoj valuti, kao i drugi isključivo financijski izdaci,
* plaćanja u naturi,
* troškovi održavanja uredskog prostora i opreme, amortizacije

1. POPIS PRIHVATLJIVIH TROŠKOVA POP MJERAMA

Popis prihvatljivih troškova po mjerama

1. *Administrativni troškovi uvođenja i vođenja matičnih knjiga*

* plaće djelatnika zaposlenih na poslovima vođenja matičnih knjiga
* troškovi ustrojavanja matičnih knjiga
* testiranje roditeljstva
* uredska oprema i namještaj
* potrošni uredski materijal
* troškovi režija
* trošak informatičkih usluga

1. *Troškovi ispitivanja koja provode uzgojna udruženja ili treće strane ili koja se provode u njihovo ime, radi utvrđivanja genetske kakvoće ili prinosa stoke, uz iznimku provjera koje provodi vlasnik stoke kao i rutinskih provjera kakvoće mlijeka*

* nabavka potrebne opreme za provedbu postupka ispitivanja proizvodnosti i testiranja propisanih uzgojnim programom
* provedba uzgojnih postupaka definiranih uzgojnim programom (genomsko testiranje životinja, provođenje postupaka testiranja i ispitivanja proizvodnih osobina u svrhu procjene uzgojnih vrijednosti i unaprjeđenja uzgoja)

1. *Troškovi edukacije i informiranja uzgajivača stoke o provedbi uzgojnih programa matičnih knjiga*

* organizacija stručnih skupova za uzgajivače
* publiciranje stručne literature (knjiga, zbornika, časopisa i drugo) kojima se unaprjeđuje provedba uzgojnog programa od strane uzgojnog udruženja
* troškovi rada upravljačkog tijela (troškovi putovanja i dnevnice) ukoliko je trošak nastao u svrhu učinkovitije provedbe uzgojnih programa

1. *Sudjelovanje u radu međunarodnih organizacija i skupova iz područja provedbe uzgojno - selekcijskog rada u stočarstvu*

* troškovi smještaja, putovanja i troškovi kotizacija

1. KAKO SE PRIJAVITI

Ovdje donosimo informacije o sadržaju obveznih obrazaca, o tome kamo i na koji način poslati prijavu, kao i informacije o rokovima za prijavu te kontaktima u slučaju da imate dodatna pitanja o provedbi natječaja.

8.1 OBVEZNI OBRASCI I DODATNA DOKUMENTACIJA

A) OBVEZNI OBRASCI

* Obrasci prijave (Plan korištenja sredstava sufinanciranja):
* Obrazac opis programa ili projekta
* Obrazac proračuna programa ili projekta
* Obrazac izjave o nepostojanju dvostrukog financiranja
* Obrazac izjave o iznosima dodijeljenih potpora male vrijednosti sukladno članku 6. Uredbe Komisije (EU) br. 1407/2013 оd 18. prosinca 2013. o primjeni članaka 107. i 108. ugovora o funkcioniranju Europske unije na de minimis potpore (SL L 352, 24.12.2013.)

B) OBVEZNA DODATNA DOKUMENTACIJA

* Rješenje Ministarstva o priznavanju uzgojnog udruženja za bavljenje uzgojem domaćih životinja s namjerom stvaranja uzgojno valjanih životinja
* Uvjerenje o nekažnjavanju za predsjednika uzgojnog udruženja ili osobe ovlaštene za zastupanje,
* Potvrda nadležne porezne uprave o nepostojanju duga prema državi (ne starija od 30 dana od dana podnošenja Prijave),
* Ispis iz registra udruga, ne stariji od 30 dana od dana podnošenja zahtjeva
* Ugovor o sufinanciranju programa, i/ili Izjavu o samofinanciranju programa (ovjereno do strane javnog bilježnika),
* Preslika potpisnog kartona kod FINE za sve žiro račune ili potvrda banke o žiro-računu.

8.2 PRIJAVA

Prijava na Javni poziv (obavezna i dodatna dokumentacija) za sufinanciranje uzgojnih udruženja u području stočarstva u 2019. godini dostavlja se isključivo poštom preporučeno s povratnicom, u zatvorenoj omotnici na čijoj poleđini treba OBAVEZNO čitko ispisati ime i adresu pošiljatelja, na adresu: Ministarstvo poljoprivrede, Uprava za stočarstvo i kvalitetu hrane, Ulica grada Vukovara 78, 10 000 Zagreb; s naznakom za Javni poziv za sufinanciranje rada uzgojnih udruženja u području stočarstva u 2019. godini, „NE OTVARATI“.

8.3 IZVJEŠTAVANJE

Udruga je po završetku programa/projekta, u roku od 12 mjeseci od dana isplate sredstava, dužna dostaviti Obrazac opisnog izvještaja provedbe i Obrazac financijskog izvještaja provedbe programa ili projekta koji su sastavni dio dokumentacije ovog Javnog poziva.

U financijskom izvještaju navode se cjelokupni troškovi programa/projekta, s naznakom koja sredstva sufinancira Ministarstvo poljoprivrede. Obvezno se dostavljaju dokazi o nastanku troška podmirenog iz sredstava Ministarstva poljoprivrede te dokazi o plaćanju istih (računi, obračun plaća, ugovora, nalozi o prijenosu, blagajnička izvješća s preslikom isplatnice, bankovni izvodi žiro računa i drugo).

8.4 ROK PRIJAVE

Rok za prijavu na natječaj je 7 dana od objave Javnog poziva na stranicama Ministarstva poljoprivrede.